Document ID: 32001R0385

Uredba Komisije (ES) št. 385/2001
z dne 26. februarja 2001
o spremembi Uredbe (ES) št. 2848/98 iz sektorja surovega tobaka glede dovoljenega deleža vlage pri dostavi nekaterih sort tobaka in priznanih proizvodnih območij
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 2075/92 z dne 30. junija 1992 o skupni ureditvi trga za surovi tobak [1], kakor je bila nazadnje spremenjena z Uredbo (ES) št. 1336/2000 [2], in zlasti člena 7 Uredbe,
ob upoštevanju naslednjega:
(1) V skladu s prvim pododstavkom člena 15(2) Uredbe Komisije (ES) št. 2848/98 z dne 22. decembra 1998 o določitvi podrobnih pravil za uporabo Uredbe Sveta (EGS) št. 2075/92 glede sheme premij, proizvodnih kvot in posebne pomoči za skupine proizvajalcev na področju surovega tobaka [3], kakor je bila nazadnje spremenjena z Uredbo (ES) št. 1249/2000 [4], se fiksni del premije in količina, ki se izravna glede na potrdilo o dodelitvi proizvodnih kvot, izračunata na podlagi teže tobaka v listih. V skladu z drugim pododstavkom navedenega člena se teža prilagodi na podlagi deleža vlage, določenega v Prilogi IV za zadevno sorto, do največ 4 %. Nekatere sorte tobaka v skupinah II in III, ki se sušijo po tradicionalnih postopkih zračnega sušenja v tradicionalnih sušilnikih, se proizvajajo v regijah, kjer lahko v času dostave nastopijo močne padavine. Pod temi pogoji je ob dostavi težko nadzorovati delež vlage v tobaku, ki je tradicionalno zračno sušen. Zato naj se najvišji dopustni delež vlage za navedene sorte tobaka prilagodi.
(2) V skladu s členom 8 Uredbe (ES) št. 2848/98 so proizvodna območja iz člena 5(a) Uredbe (EGS) št. 2075/92 določena v Prilogi II k Uredbi (ES) št. 2848/98. Portugalska je zaprosila Komisijo, da vključi regijo Beiras na seznam tradicionalnih priznanih proizvodnih območij za proizvodnjo tobaka skupine I. Portugalska regija Beiras je že priznano tradicionalno proizvodno območje za sorte skupine II. Priloga II k Uredbi (ES) št. 2848/98 naj se zato spremeni tako, da se ta regija vključi kot priznano proizvodno območje za skupino sort I.
(3) Ukrepi, predvideni s to uredbo, so v skladu z mnenjem Upravljalnega odbora za tobak -
SPREJELA NASLEDNJO UREDBO:
Člen 1
Uredba (ES) št. 2848/98 se spremeni:
1. Člen 15(2) se nadomesti:
"2. Fiksni del premije, ki se izplača bodisi skupinam proizvajalcev, da se v celoti razdeli vsakemu članu skupine, bodisi posameznim proizvajalcem, ki niso člani skupine, in količina, ki se izravna glede na potrdilo o dodelitvi proizvodnih kvot zadevne stranke, se izračunata na podlagi teže tobaka v listih zadevne skupine sort, ki ustreza minimalnim zahtevam glede kakovosti in jo prevzame podjetje za prvo predelavo.
Kadar se delež vlage razlikuje od vrednosti, določene v Prilogi IV za zadevno sorto, se teža prilagodi za vsako odstotno točko v okviru dovoljenih odstopanj vrednosti, določenih v tej prilogi."
2. Priloga II se nadomesti s Prilogo I k tej uredbi.
3. Priloga III se nadomesti s Prilogo II k tej uredbi.
4. Priloga IV se nadomesti s Prilogo III k tej uredbi.
Člen 2
Ta uredba začne veljati sedmi dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. februarja 2001

Labels: 3
17
5
6